Kreft i tykk- og endetarm rammer mange. Halvparten som får tarmkreft opplever at sykdommen sprer seg til andre organer i kroppen. De fleste får i en slik situasjon beskjed om at de dessverre har uhelbredelig kreft som ikke kan oppdages av immunsystemet.
Forskerne har tidligere oppdaget at bruk av cellegift kan frigi molekyler fra svulsten som immunforsvaret er i stand til å gjenkjenne. De har allerede studert effekten av veksling mellom cellegift og immunterapi hos tarmkreftpasienter med spredning, og vil i denne kliniske studien fortsette dette arbeidet. Gruppen vil måle immunaktivitet hos pasientene og analysere vev fra svulstene deres. Målet er å gi bedre behandlingsmuligheter for pasienter med tykktarmskreft.
Kreftforeningen støtter prosjektet med 8 millioner kroner.
Prosjektet ledes av Anne Hansen Ree, professor ved Medisinsk Fakultet ved Universitetet i Oslo og onkolog ved Akershus Universitetssykehus, hvor hun leder gruppen Clinical and Molecular Oncology in ColoRectal Cancer. Hun har mottatt midler fra Kreftforeningen ved en rekke tidligere anledninger. Dette prosjektet finansieres gjennom Ahus.